Energijowa změna žada sej nowe techniske rozrisanja
Wjelećin/Kamjenej (SN/BŠe). Hladajo na stupace płaćizny za energiju pytaja ludźo za alternatiwami, zo móhli swójsku milinu produkować. Paliwowa cela to zamóže, štož mjeztym hižo někotre měsacy we Wjelećinje přikładnje dopokazuje. Tam je Kamjenjanska towaršnosć za zastaranje ludnosće z ćopłotu (ABE), kotrejež jednaćel je předewzaćel Tomaš Rječka, před pjeć lětami staru tepjensku centralu bydlenskeje štwórće „Wuhlad na Pichow“ přewzała. Mjeztym su wjele přetwarili a modernizowali. „Narok nam bě, to wobstejace dalokož móžno do moderneho tepjenskeho systema zapřijeć“, Tomaš Rječka rozkładuje. Před lětomaj bu kompletny system wot wolija na płun přestajeny.
ces_Latn szl_Latn